Inentings in Europa ‘onaanvaarbaar’ stadig – WGOArgieffoto ter illustrasie. (Luca Bruno, AP) Die Wêreldgesondheidsorganisasie (WGO) het Donderdag Europa se inenting teen Covid-19 as “onaanvaarbaar stadig” bestempel en dié kontinent oor ’n skerp toename in gevalle gewaarsku. Talle Europese lande gaan tans ’n derde virusgolf tegemoet terwyl slegs 10% van die algehele bevolking in Europa een dosis van ’n entstof ontvang het en slegs 4% albei dosisse ontvang het. “Entstowwe bied die beste manier om uit hierdie pandemie te kom … die toediening van entstowwe is egter onaanvaarbaar stadig,” het Hans Kluge, direkteur van die WGO vir Europa, in ’n verklaring gesê. Volgens Kluge behoort die inentingsproses versnel te word deur “die vervaardiging van dosisse te verhoog, die hindernisse in die toediening van entstowwe te verminder en elke dosis wat [Europa] in voorraad het, te gebruik”. Data toon intussen dat Italië byna 30% minder dosisse as wat aanvanklik verwag is, ontvang het. Kluge sê Europese lande sal inperkings en ander maatreëls moet instel om vir die vertraging in inentings te vergoed. ’n Skerp toename in Covid-19-gevalle is verlede week in die meerderheid van Europese lande aangeteken. Sowat 27 lande van die meer as 50 lande in die WGO-Europa-streek word tans gedeeltelik of in geheel ingeperk.